En seddel i campingpladsens informationsskab fortæller, at Forsyningsselskabet lukker for strømmen, hvis ikke der omgående indbetales 105.400  kroner i depositum. Og sedlen signalerer meget godt, hvordan fastliggerne på pladsen føler situationen er: - Det er jo en konkurs. Alle vores penge er tabt. Og ingen aner hvor de er blevet af. Vi kan intet få at vide, forklarer Johannes Dalgaard, der er en af pladsens 17 fastliggere. Sagen er bare den, at ingen rigtigt ved, om pladsen faktisk er konkurs. Campingpladsen i Aars drives af Aars Turistforening, som for nyligt sagde, at de ikke længere kunne drive pladsen, da den dårlige økonomi tvang foreningen i knæ. Siden meddeler Turistforeningen på sin hjemmeside, at den er lukket. Foreningens telefonnummer er tilsyneladende også lukket, og campisterne kan ikke få svar på deres fremtid. Selv ikke turistforeningens formand kunne TV2 Nord få fat i mandag den 15. april, da vi forsøger at opklare, hvad der foregår. - Så vidt vi ved, er Aars Turistforening ikke erklæret konkurs, - men derudover så ved vi faktisk ikke, hvad der foregår, forklarer formanden for Teknik & Miljøudvalget i Vesthimmerlands Kommune Uffe Bro, da TV2 Nord beder om en forklaring. Campingpladsen ejes nemlig af Vesthimmerlands Kommune, men da den er forpagtet af Turistforeningen, mener kommunen ikke at have et ansvar for hverken elregning eller rod i driften: - Jeg forstår godt, at campisterne derude føler, det er frustrerende, at de ikke er blevet informeret, men det må være en sag mellem dem og forpagteren (Turistforeningen, red.). Kommunen har jo intet med driften at gøre, og vi kan ikke betale elregningen for campingpladsen, erklærer Uffe Bro. At strømmen nu slukkes, er ifølge beboerne på campingpladsen blot den sidste af mange frustrationer. Manglende vedligeholdelse, toiletter der ikke virker, udearealer der ikke bliver holdt og afregning af pladsleje og strøm, som kun kunne foregå kontant og uden regning, er blot nogle af de eksempler, som fastliggerne fremhæver mandag eftermiddag. - Det gør faktisk ondt det her. Det er en rigtig god lille plads, og sammenholdet herude er rigtigt fint. Der var flere, som græd, da vi samledes i går for at tale situationen igennem, forklarer Johannes Dalgaard, der selv har forudbetalt 9000 kroner i pladsleje for 2018. Penge, som han nu frygter, er tabt. Samlet vurderer fastliggerne at op mod en kvart million kroner er tabt, hvis ikke det lykkes at redde pladsen. Vesthimmerlands kommune har bedt mæglerfirmaet ”Campingbørsen”  vurdere om kommunens tre campingpladser kan sælges eller forpagtes væk på ny.

Opsummering:
Fastliggerne flygter, regningerne bliver ikke betalt, og campisterne tror ikke på, at campingpladsen overlever. Forpagteren siger, de ikke har råd til at fortsætte.